Bennett Braun

Bennett G. Braun (7. elokuuta 1940 – 20. maaliskuuta 2024) oli yhdysvaltalainen psykiatri, joka tunnettiin monipersoonahäiriön (nykyään dissosiatiivinen identiteettihäiriö) edistäjänä sekä osallisuudestaan saatananpalvontapaniikkiin – moraalipaniikkiin, joka perustui sittemmin kumottuun salaliittoteoriaan. Se johti tuhansien ihmisten virheelliseen lääketieteelliseen hoitoon ja olemattomien rikosten tutkimiseen. 
Braun oli yksi International Society for the Study of Trauma and Dissociation -järjestön perustajista ja hän perusti dissosiatiivisten häiriöiden hoito-ohjelman Rush-Presbyterian-St. Luke’s Medical Centeriin. Hän oli mukana myös Dissociation-nimisen vertaisarvioidun lehden perustamisessa. Häntä pidettiin yleisesti alansa asiantuntijana, ja hän oli DSM-III-R:n dissosiatiivisia häiriöitä koskevan neuvoa-antavan komitean jäsen. 
Teoriat saatanallisesta rituaaliväkivallasta.
1980-luvulla Braunista tuli keskeinen hahmo saatanallisen rituaaliväkivallan teorian edistämisessä, ja hän esiintyi televisiossa sen puolestapuhujana. Teorian mukaan tuhansia lapsia kidutettiin, murhattiin, uhrattiin, syötiin ja seksuaalisesti hyväksikäytettiin ympäri Yhdysvaltoja saatananpalvojien järjestämissä seremonioissa. 
Saatananpalvontapaniikki laantui 1990-luvulla, kun kävi ilmi, ettei väitteitä pystytty todistamaan. Vuoden 1994 New York Timesin artikkelin mukaan 12 000 dokumentoidun syytöksen joukosta yksikään ei johtanut poliisitutkinnassa todennettuun kulttitoimintaan. 
Vuonna 1993 Patricia Burgus, Braunin entinen potilas, haastoi Braunin oikeuteen väittäen tämän saaneen hänet uskomaan, että hän oli osallistunut saatanallisiin rituaaleihin, kannibalismiin ja lastenmurhiin. Tapaus johti 10,6 miljoonan dollarin sovintoratkaisuun ja sai valtakunnallista mediahuomiota.
Marlene Hunter, psykiatri, joka siirtyi Braunin perustaman yhdistyksen johtoon, kommentoi oikeudenkäyntiä: "Monet vilpittömästi hyvää tarkoittaneet ihmiset tempautuivat mukaan tähän myrskyyn traagisin seurauksin, ja mielestäni Burgusin tapaus on yksi näistä valitettavista seurauksista." 
Psykiatri John Hochman taas vertasi Braunin seuraajakuntaa kulttiin. "Bennett Braun vaikuttaa olevan markkinointinero. Hän perusti yhdistyksen ja lehden. Oli myös konferensseja... He olivat hyvin innoissaan siitä, mitä heillä oli, eikä kukaan haastanut heitä kunnolla." 
Kenneth Lanning, FBI:n käyttäytymistieteellisen yksikön valvontaviranomainen Quanticossa, Virginiassa, kirjoitti vuonna 1992 Yhdysvaltain oikeusministeriön julkaiseman tutkijoille tarkoitetun monografian, joka kumosi väitteet järjestelmällisestä rituaalisesta okkulttisesta hyväksikäytöstä Amerikassa. 
Lanning oli skeptinen käytyään muutamassa Braunin konferenssissa, ja kirjoitti vuonna 1996 raportissaan: "Julkisessa keskustelussa tunteen ja järjen välillä tunne voittaa melkein aina. Älykkyydestä ja koulutuksesta huolimatta – ja vastoin tervettä järkeä ja todisteita – aikuiset uskovat usein sen, mitä he haluavat tai mitä heidän tarvitsee uskoa." 
Vuonna 2004 toinen Braunin entinen potilas, Elizabeth Gale, nosti kanteen Braunia ja toista lääkäriä vastaan väittäen näiden saaneen hänet uskomaan, että hänen perheensä oli lapsuudessa pakottanut hänet synnyttämään lapsia, jotka uhrattaisiin saatanallisessa kultissa. Sovinto tuotti 7,5 miljoonan dollarin korvaukset.
Bennett Braun menetti vuonna 1999 lääkärioikeutensa Illinoisissa, mutta jatkoi uraansa Montanassa saatuaan uuden luvan. Hän jatkoi potilaiden hoitamista vuoteen 2016 ja osittain sen jälkeen, kunnes hänen lääkärilupansa lopulta peruttiin vuonna 2021 epäammattimaisen toiminnan vuoksi. Montanan päätös antaa hänelle uusi lääkärilupa herätti laajaa kritiikkiä ja johti oikeustoimiin.
Aiheesta muualla.
The Search for Satan -dokumentti